**OBRAZLOŽENJE IZVRŠENJA FINANCIJSKOG PLANA HRVATSKIH CESTA ZA PRVO POLUGODIŠTE 2018. GODINE**

**1. RAČUN PRIHODA I RASHODA**

Ukupni prihodi Društva u prvom polugodištu 2018. godine ostvareni su u iznosu od 1.281,73 milijuna kuna odnosno na razini od 48,07% plana. U odnosu na godinu ranije zabilježili su rast od 44,09%. Ukupne prihode Društva čine prihodi poslovanja i prihodi od nefinancijske imovine.

**1.1. PRIHODI POSLOVANJA**

Najznačajniju stavku prihoda poslovanja čini naknada za financiranje građenja i održavanja javnih cesta propisana Zakonom o cestama, a uplaćuje se iz Državnog proračuna, u iznosu od 0,80 kuna po litri naplaćene trošarine na energente. Prihodi od naknade iz goriva ostvareni su u iznosu od 911,92 milijuna kuna što je 6,7% više u odnosu na isto razdoblje prethodne godine.

Pomoći za realizaciju EU projekata realizirane su u iznosu od 307,15 milijuna kuna, što je u odnosu na 6 mjeseci 2017. godine povećanje od 290,47 milijuna kuna. Ovi prihodi ostvareni su na razini od 47,69% plana. Najveći iznos prijenosa sredstava za EU projekte odnosi se na primljeni predujam za projekt Cestovno povezivanje s južnom Dalmacijom.

Ostatak prihoda poslovanja od 4,89% odnosi se na ostale pomoći iz proračuna, prihode od imovine, prihode od pruženih usluga te ostale prihode.

**1.2 PRIHODI OD PRODAJE NEFINANCIJSKE IMOVINE**

U prvom polugodištu 2018. godine nisu ostvareni prihodi od prodaje nefinancijske imovine.

Ukupni rashodi Društva planirani su na razini od 2.951,70 milijuna kuna za 2018. godinu. Ukupno izvršeni rashodi u prvih šest mjeseci iznose 889,56 milijuna kuna, što je 15,62% više od istog razdoblja prethodne godine.

**1.3 RASHODI POSLOVANJA**

Rashodi za zaposlene izvršeni su u iznosu od 51,05 milijuna kuna što predstavlja izvršenje od 45,44% planiranih sredstava za tu namjenu.

Ukupno izvršenje materijalnih rashoda iznosi 250,83 milijuna kuna, tj. 50,53% plana te 27,04 milijuna kuna više u odnosu na prvo polugodište 2017. godine. U strukturi materijalnih rashoda za promatrano razdoblje 96,22% čine rashodi za usluge koji se najvećim dijelom sastoje od rashoda za redovito održavanje državnih cesta i objekata, izvanrednog održavanja državnih cesta, sanacije cesta na poplavljenim područjima te održavanje zgrada i opreme.

U prvom polugodištu 2018. godine financijski rashodi izvršeni su u iznosu od 91,49 milijuna kuna od čega se najveći dio odnosi na kamate za primljene kredite i zajmove koje iznose 59,41 milijuna kuna. Treba naglasiti da su rashodi za kamate u 2018. godini za 15,97 milijuna kuna, tj. 21,19 % manji od izvršenja u 2017. godini.

Pomoći dane Županijskim upravama za ceste i pomoći za nerazvrstane ceste u šest mjeseci 2018. godini izvršene su u iznosu od 28,19 milijuna kuna što je za 17,83 milijuna kuna više od izvršenja u prvom polugodištu 2017. godine. Smanjeno sufinanciranje Županijskih uprava za ceste prethodnih godina dovelo je do pojačanog propadanja županijskih i lokalnih cesta u RH, a većina ŽUC-eva nema dostatne prihode iz drugih izvora financiranja koji bi pokrili izdatke sukladno definiranim standardima održavanja.

Ostali rashodi obuhvaćaju naknade šteta pravnim i fizičkim osobama te su u prvoj polovici 2018. godine izvršeni u iznosu od 3,45 milijuna kuna što predstavlja smanjenje od 12,24%, u odnosu na isto razdoblje lani.

**1.4. RASHODI ZA NABAVU NEFINANCIJSKE IMOVINE**

Ukupni rashodi za nabavu nefinancijske imovine u 2018. godini planirani su u iznosu od 1.805,36 milijuna kunaod čega je tijekom prvih šest mjeseci realizirano 464,54 milijuna kuna odnosno 25,73% plana. U strukturi rashoda za nabavu nefinancijske imovine najveći dio se odnosi na rashode za nabavu proizvedene dugotrajne imovine, od čega 431,35 milijuna kuna čine rashodi za građevinske objekte (izgradnja, investicijsko održavanje i rekonstrukcija državnih cesta).

Veliki dio podbačaja realizacije u odnosu na plan odnosi se na odgođeni početak radova za strateški projekt Cestovno povezivanje sa južnom Dalmacijom. Također, lošije izvršenje radova u odnosu na plan, posljedica su financijskih poteškoća u poslovanju izvoditelja radova što je dovelo do produljenja rokova izvođenja radova.

* Stanje nenaplaćenih potraživanja iznosi 9,88 milijuna kuna
* Stanje nepodmirenih dospjelih obveza iznosi 13,41 milijuna kuna
* Stanje potencijalnih obveza po osnovi sudskih postupaka iznosi 167,28 milijuna kuna

**2. RAČUN FINANCIRANJA**

U 2018. godini ukupni primici od financijske imovine i zaduživanja ostvareni su u iznosu od 3,57 milijardi kuna. Hrvatske ceste su u 2017. i početkom 2018. godine intenzivno radile na projektu financijskog restrukturiranja i optimizacije duga što je dio šireg projekta Vlade Republike Hrvatske pod nazivom Modernizacija i restrukturiranje cestovnog sektora.

Krajem 2017. godine proveden je dio projekta optimizacije duga. Prikupljenim sredstvima od izdane obveznice Ministarstva financija, Hrvatskim cestama je prenesen iznos od 3,8 mlrd kuna kojim je prijevremeno otplaćeno 8 kredita poslovnih banaka.

Početkom travnja 2018. godine, u sklopu II. faze financijskog restrukturiranja proveden je reprogram 8 kredita poslovnih banaka čijim je zatvaranjem ugovoren novi sindicirani kredit u iznosu 3.467,33 milijuna kuna sa istim bankama, ali izmijenjenim uvjetima kreditiranja koji će omogućiti održivo poslovanje i ravnotežu sredstava za servisiranje duga u odnosu na dugoročne projekcije prihoda i rashoda iz Financijskog plana Društva. Navedeno je i razlog odstupanja u odnosu na plan budući da se u trenutku izrade financijskog plana za 2018. godinu nisu znali točni iznosi reprograma. Kratkoročno zaduženje temeljem ugovorenog revolving kredita iznosi 103,67 milijuna kuna.

Izdaci za financijsku imovinu u otplate zajmova realizirani su u prvom polugodištu 2018. godine u iznosu 3,64 milijardi kuna.

Kao rezultat razlike između ostvarenih prihoda i rashoda Hrvatske ceste ostvarile su suficit u iznosu od 392,17 milijuna kuna.

**3. STANJE NENAPLAĆENIH POTRAŽIVANJA**

Stanje nenaplaćenih potraživanja iznosi 9,88 milijuna kuna.

**4. STANJE NEPODMIRENIH DOSPJELIH OBVEZA**

Stanje nepodmirenih dospjelih obveza iznosi 13,41 milijuna kuna i odnosi se na obveze prema dobavljačima.

**5. STANJE POTENCIJALNIH OBVEZA PO OSNOVI SUDSKIH POSTUPAKA**

Stanje potencijalnih obveza po osnovi sudskih postupaka iznosi 167,28 milijuna kuna što se odnosi na predmete za naknadu šteta nastale zbog propusta u održavanju državnih cesta te prometnih nezgoda uslijed gradnje cesta, zauzimanje zemljišta prilikom gradnje te na ostale sporove po pitanju vlasništva, radnih sporova i ostalo.